Lyke beland op snelwegFoto: Twitter via @JMPDSafety Beamptes van die Johannesburgse metropolisie (JMPD) is steeds op die toneel waar 42 lyke op die M1-snelweg beland het nadat die wiele van ŉ sleepwa afgekom het. Hoofsupt. Wayne Minnaar, woordvoerder van die JMPD, het aan Maroela Media gesê die liggame is in doodskiste vanaf die Charlotte Maxeke-hospitaal vervoer toe die voorval omstreeks 09:45 gebeur het. “Die wiele van die sleepwa het losgekom en die doodskiste het op die M1-snelweg naby Braamfontein uitgeval,” het hy gesê. Die doodskiste is reeds van die padoppervlak verwyder, maar JMPD-beamptes is steeds op die toneel. Verkeer word rondom die toneel herlei. Die Gautengse departement van gesondheid het intussen in ŉ verklaring gesê die liggame is deur ŉ private begrafnisondernemer vanaf die Charlotte Maxeke-hospitaal na die Olifantsvlei-begraafplaas vervoer toe die voorval gebeur het. “Ons is bly om te bevestig dat daar geen beserings opgedoen is nie en dat die liggame ongeskonde is,” het die departement in ŉ verklaring gesê. Van die 42 liggame was 24 doodgeboortes. Die departement het gesê die Gautengse forensiese patologiedienste help om die liggame vanaf die ongelukstoneel na die begraafplaas te vervoer. “Die departement sal ŉ ondersoek doen om vas te stel hoekom die liggame in ŉ oop sleepwa vervoer is.”